Document ID: 31994D0558

Komisijas lēmums
(1994. gada 17. jūnijs),
ar ko noslēdz Konvenciju, ar kuru nosaka Eiropas skolu statūtus
(94/558/EOTK)
EIROPAS KOPIENU KOMISIJA,
ņemot vērā Eiropas Ogļu un tērauda kopienas dibināšanas līgumu un jo īpaši tā 95. panta pirmo daļu,
ar Padomes piekrišanu,
apspriežoties ar Padomdevēju komiteju,
tā kā Eiropas Ogļu un tērauda kopiena, lai nodrošinātu Kopienas iestāžu pienācīgu darbību un veicinātu uzdevumu izpildi, vēlas nodrošināt sava personāla bērniem vienotu izglītību Eiropas skolās; tā kā tādēļ 1957. gada 12. aprīlī sākotnējās dalībvalstis parakstīja Konvenciju, ar kuru nosaka Eiropas skolu statūtus;
tā kā 1990. gada 31. maijā Padome un izglītības ministri, tiekoties Padomē, pieprasīja pieņemt jaunu konvenciju par Eiropas skolām, lai piešķirtu lielāku efektivitāti skolu darbībai un lielāku Kopienas nozīmes atzīšanu tajās;
tā kā Eiropas Ogļu un tērauda kopienas līdzdalība minētās konvencijas īstenošanā ir vajadzīga, lai nodrošinātu Kopienas mērķu sasniegšanu;
tā kā Eiropas Ogļu un tērauda kopiena piedalīsies konvencijas īstenošanā, izmantojot pilnvaras, kas izriet no konvencijas normām un tādiem aktiem, kādus tās var nākotnē pieņemt saskaņā ar konvencijas noteikumiem;
tā kā Eiropas Ogļu un tērauda kopienai ir attiecīgi jānoslēdz minētā konvencija;
tā kā rīcības vienīgās pilnvaras šā lēmuma pieņemšanai ir tās, kas noteiktas EOTK dibināšanas līguma 95. pantā,
IR PIEŅĒMUSI ŠO LĒMUMU.
1. pants
Ar šo Eiropas Ogļu un tērauda kopienas vārdā apstiprina konvenciju, ar ko nosaka Eiropas skolu statūtus. Konvencijas teksts ir pievienots lēmumam [1].
2. pants
Padomes priekšsēdētājs deponē apstiprinājuma dokumentu saskaņā ar Konvencijas 33. pantu.
Luksemburgā, 1994. gada 17. jūnijā

Labels: 12
15